Վիլնյով-դ'Ասկ

Վիլնյով դ'Ասկ (), քաղաք և համայնք Ֆրանսիայում՝ Օ դը Ֆրանս երկրամասի  Հյուսիսային կամ Նոր դեպարտամենտի (Nord department) Լիլ շրջանում։ Լիլի արբանյակ-քաղաքներից մեկն է, ընկած է Լիլի կենտրոնից 6 կմ դեպի արևելք։ Այդ կարգավիճակն ունեցող բնակավայրերի շարքում տարածքով ամենաընդարձակն է (2746 հեկտար), բնակչության թվաքանակի ցուցանիշով՝ երրորդը՝ Ռուբեից և Տուրկուենից հետո, իսկ Հյուսիսային դեպարտամենտում՝ հինգերորդը։

Համայնքը ձևավորվել է 1970 թվականին Ասկ, Անապ և Ֆլեր գյուղերի միավորման արդյունքում։ Աշխարհի առաջին ավտոմատ մետրոյի ( ՎԱԼ ) օրրանն է։ Այս քաղաքում տեղի է ունեցել Ասկի արյունահեղությունը։

Վիլնյով դ՛Ասկը կոչվում է կանաչ տեխնոպոլիս՝ շնորհիվ բազմաթիվ կրթական հաստատությունների և հետազոտական կենտրոնների ( Լիլ I համալսարան, Լիլ III համալսարան ), բարձրագույն դպրոցների և ձեռնարկությունների, որոնք տեղակայված են լայնարձակ կանաչ տարածքներում։ Քաղաքը Նոր-Պա դե Կալե տարածաշրջանի կարևորագույն տնտեսական կենտրոններից մեկի կարգավիճակը պարտական է Haute Born տեխնոլոգիական պարկին և առևտրի երկու կենտրոններին։ Վիլնյով դ՛Ասկում իրենց գլխամասային գրասենյակներն են հիմնել միջազգային Bonduelle, Cofidis և Decathlon ընկերությունները։

Բացի գիտական և տնտեսական գործունեությունից, Վիլնյով-դ'Ասկը հայտնի է սպորտային միջոցառումներով (ունի երկու մարզադաշտ, որոշ թիմեր սպորտային էլիտայի մաս են կազմում), թանգարաններով (որոնցից ամենահայտնին նվիրված է մոդեռնիզմին, ժամանակակից արվեստին և ար բրյուտին ), կանաչ տարածքներով, ինչպես նաև հաշմանդամություն ունեցող անձանց համար նախատեսված ենթակառուցվածքներով։

Զբաղեցնում է 27,46 քառակուսի կիլոմետր տարածք։ Բնակչության թվաքանակը 2017 թվականի տվյալներով եղել է 63 408։

Պատմություն 
Վիլնյով դ'Ասկ համայնքը ձևավորվել է 1970 թվականին երեք բնակավայրերի՝ Ասկի, Անապի և Ֆլերի միավորմամբ։ Նպատակը եղել է ստեղծել գիտական և արդյունաբերական մեծ կենտրոն։ Քաղաքի անվան մեջ արտացոլվել է այն փաստը, որ այն նոր քաղաք է (Վիլնյով - բառացիորեն նշանակում է «նոր քաղաք») և Ասկ բնակավայրի հիշատակությունը, բնակավայր, որտեղ 1944 թվականի ապրիլի 1- ին նացիստների ձեռքով սպանվել է 86 մարդ։ Երկու անգամ՝ 1972 և 1976 թվականներին, Վիլնյով-դ'Ասկը Լիլի հետ միավորելու փորձ է արվել, երկու անգամն էլ՝ անհաջող։ 1986 թվականին Վիլնյով-դ'Ասկում բացվել է գիտական ավան (VAT):

Տեսարժան վայրեր 

 Ֆլեր դղյակ (Château de Flers) 17-րդ դարի դղյակ-դաստակերտ է ֆլամանդական ոճով։ Բաց է հանրության համար, դղյակի մի մասը զբաղեցնում է տեղական երկրագիտական թանգարանը
 Շատո դյու Սար / Château du Sart, 18-րդ դար, մասնավոր սեփականություն
 11-15-րդ դարերի կառույց՝ Սուրբ Պետրոս եկեղեցի Ֆլերում, աչքի է ընկնում դասական և նեոգոթական ոճերի համադրությամբ։ Պատմական հուշարձան է
 Անապի 13-րդ դարի Սուրբ Սեբաստիան եկեղեցին
 Սուրբ Պետրոս եկեղեցին Ասկում - 15-րդ դարի շինություն, ամբողջությամբ վերակառուցված 19-րդ դարում, 9 զանգերի կարիլոնով։
 Լիլի մետրոպոլիայի ժամանակակից արվեստի թանգարանը, որը գտնվում է Վիլնյով դ'Ասկի քաղաքային զբոսայգու կենտրոնում

Տնտեսություն 
Ներկայումս Վիլնյով-դ'Ասկը, իր հսկայական տարածքի, բարենպաստ աշխարհագրական դիրքի (մոտ է Փարիզին և Բենիլյուքսի երկրներին) և մեծ թվով բարձր որակավորում ունեցող մասնագետների առկայության շնորհիվ, դարձել է բազմաթիվ խոշոր ընկերությունների գլխամասային գրասենյակների տեղակայման վայրը։ Դրանց թվում են Bonduelle-ը, Decathlon-ը, Cofidis ֆինանսական կորպորացիան, շոկոլադի արտադրության Bouquet d'Or ֆիրման, միանգամյա օգտագործման սպասք արտադրող Tifany Industrie-ն, Netasq տեղեկատվական խումբը, Flunch, Les 3 Brasseurs ռեստորանների ցանցերը, Pizza Paï-ն։

2007 թվականին ֆրանսիական L'Expansion բիզնես ամսագիրը Վիլնյով-դ'Ասկը բնորոշել է որպես տնտեսապես ամենաարագ զարգացող քաղաքը Ֆրանսիայում՝ մինչև 2017 թվականը 23,7% տնտեսական աճի կանխատեսմամբ, ինչը զգալիորեն գերազանցում է Լիլի, Մարսելի, Լիոնի և Փարիզի համապատասխան ցուցանիշները։

Քաղաքն ունի բազմաթիվ ուսումնական և գիտական հաստատություններ (շուրջ 42 հազար ուսանող և 2,5 հազ գիտնական)։ Երկու հիմնական կրթական հաստատություններն են Լիլ I-ի տեխնիկական համալսարանը ՝ տարածաշրջանի ամենամեծ գիտական կենտրոնը և Շառլ դը Գոլի անվան հումանիտար համալսարանը (Լիլ III): Այստեղ են գտնվում նաև տեխնոլոգիական համալսարանը, ճարտարապետական դպրոցը և մի շարք այլ հաստատություններ։

Բնակչության զբաղվածության կառուցվածքը.

 գյուղատնտեսություն՝ 0.2%
 արդյունաբերություն՝ 3,8%
 շինարարություն - 4.0%
 առևտուր, տրանսպորտ և ծառայություններ՝ 62,7%
 պետական և համայնքային ծառայություններ՝ 29,4%

Գործազրկության մակարդակը ( 2017 ) - 18.2% (ամբողջ Ֆրանսիայում՝ 12.8%, Հյուսիսային դեպարտամենտում՝ 17.2 %)։

Մեկ անձի տարեկան միջին եկամուտը՝  (2017) — 20 200 եվրո (ամբողջ Ֆրանսիայում՝ 25 140, Հյուսիսային դեպարտամենտում՝ 18 575):

Ժողովրդագրություն 
Բնակչության թվաքանակի դինամիկան.

Վարչակազմ 
Վիլնյով դ'Ասկի քաղաքապետի պաշտոնը 2008 թվականից զբաղեցնում է Ժերար Կոդրոնը (Gérard Caudron)։ 2020 թվականի համայնքային ընտրություններում նրա գլխավորած ձախերի ցուցակը հաղթել է 2-րդ փուլում՝ ստանալով ձայների 51,09 % -ը.

Սպորտ 
Վիլնյով-դ'Ասկում կառուցվել են բազմաթիվ սպորտային օբյեկտներ։ Քաղաքն ունի 50 մետրանոց երկու լողավազան, Stadium Nord մարզադաշտ՝ 21,5 հազար նստատեղով, ֆուտբոլի 16 և ռեգբիի 2 դաշտ, մարմնամարզության համալիր։

2012 թվականին բացվել է Պիեռ Մորուայի անվան մարզադաշտը, որը տեղավորում է 50 հազար մարդ։ Այն  դարձել է Լիլ ֆուտբոլային ակումբի տնային մրցավայրը, հյուրընկալել է նաև  Եվրոպայի 2016 թվականի ֆուտբոլի առաջնության հանդիպումները։

Քույր քաղաքներ 

 Երկրի ներսում

 , Լա Պոսեսիոն (1992)

 Արտասահմանում

 , Ստերլինգ, Միացյալ Թագավորություն (1984)
 , Գատինո (1989)
 , Տուռնե (1994)
 , Հայդարիոն (2001)
 , Լևերկուզեն (2001)
 , Յասի (2006)
 , Վիդա (2006)
 , Ռացիբուժ (2007)

Պատկերասրահ

Ծանոթագրություններ

Արտաքին հղումներ 

Համայնքի պաշտոնական կայքէջը|www.mairie-villeneuvedascq.ֆրանսերեն
Museum of modern art
Forum des sciences (Centre François Mitterrand) 
Office of tourism
 Национальный институт статистики
 Результаты муниципальных выборов 2020 года

Վիքիպեդիա:Հոդվածներ Module:URL-ի բարդ մուտքով
Ֆրանսիայի քաղաքներ
Ֆրանսիայի համայնքներ
1970 թվականին հիմնադրված բնակավայրեր
Ֆրանսիայի բնակավայրեր